S-260/2017

Mál þetta, sem dómtekið var 9. nóvember síðastliðinn, er höfðað með ákæru lögreglustjórans á Suðurnesjum 17. júlí 2017 á hendur ákærða X, kt. [...], óstaðsettum í hús í Reykjavík, „fyrir fíkniefnalagabrot, með því að hafa laugardaginn 11. febrúar 2017, staðið að innflutningi á samtals 239,41 g af kókaíni, sem hafði að meðaltali 70 % styrkleika, ætluðu til söludreifingar hér á landi í ágóðaskyni. Fíkniefnin flutti ákærði til landsins sem farþegi með flugi WW-903 frá Kaupmannahöfn, Danmörku, í ferðatösku og falin í líkama sínum.

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

Þess er krafist að ákærði verði dæmdur til refsingar og til greiðslu alls sakarkostnaðar og að gerð verði upptæk framangreind 239,41 g af kókaíni, samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001, sbr. reglugerð nr. 848/2002.“

Kröfur ákærða í málinu eru þær að honum verði gerð sú vægasta refsing sem lög leyfa sem verði skilorðsbundin. Komi til afplánunar fangelsisrefsingar er þess krafist að gæsluvarðhaldsvist sem ákærði sætti frá 12.-22. febrúar 2017 verði dregin frá þeirri refsingu sem ákveðin verði að fullri dagatölu. Þá krefst ákærði þess að allur kostnaður sakarinnar greiðist úr ríkissjóði, þar með talin hæfileg þóknun til handa skipuðum verjanda.

Farið var með mál þetta samkvæmt 164. gr. laga nr. 88/2008 um meðferð sakamála. Var málið tekið til dóms á fyrrgreindum degi án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

Um málavexti er vísað til fyrrgreindrar ákæru.

Ákærði játaði brot sitt skýlaust fyrir dóminum eins og því er lýst í ákæru og verður játning hans, sem samrýmist gögnum málsins, ekki dregin í efa. Brot hans telst því sannað og er það réttilega heimfært til refsiákvæða í ákæru.

Við ákvörðun refsingar er litið til þess að ákærði hefur frá upphafi rannsóknar málsins gengist greiðlega við sakargiftum. Ekki verður þó framhjá því litið að ákærði er nú sakfelldur fyrir að hafa flutt hingað til lands nokkuð magn af kókaíni, sem hann vissi eða mátti vita að var ætlað til söludreifingar í ágóðaskyni hér á landi. Ákærða til málsbóta horfir játning hans. Jafnframt er lagt til grundvallar að ákærði hafi einungis komið að flutningi efnanna hingað til lands, en hafi hvorki komið að skipulagningu né fjármögnun innflutningsins.

Ákærði er fæddur [...] og á að baki nokkurn sakarferil. Með dómi 22. mars 2017 var ákærða gert að sæta fangelsi í níu mánuði fyrir brot gegn lögum um ávana- og fíkniefni nr. 65/1974 og umferðarlögum. Með dóminum var átta mánaða skilorðdómur frá 4. júlí 2016 dæmdur upp. Í 78. gr. almennra hegningarlaga nr. 19/1940 segir að verði maður, sem búið er að dæma fyrir eitt brot eða fleiri, uppvís að því að hafa framið önnur brot, áður en hann var dæmdur, skuli dæma honum hegningarauka er samsvari þeirri þyngingu hegningarinnar sem kynni að hafa orðið ef dæmt hefði verið um öll brotin í fyrra málinu. Ber samkvæmt 78. gr., sbr. 77. gr. almennra hegningarlaga, að dæma ákærða hegningarauka. Samkvæmt því og öðru framangreindu, og að gættum styrkleika þeirra efna sem hér um ræðir, þykir refsing ákærða, í ljósi dómaframkvæmdar réttilega ákveðin fangelsi í fimm mánuði. Í ljósi dómaframkvæmdar eru ekki efni til að skilorðsbinda refsingu ákærða. Til frádráttar refsingunni kemur gæsluvarðhald sem ákærði sætti frá 12. febrúar til og með 22. febrúar 2017 að fullri dagatölu, sbr. 76. gr. almennra hegningarlaga nr. 19/1940.

Með vísan til kröfugerðar ákæruvalds, gagna málsins og tilgreindra lagaákvæða í ákæru verður gert upptækt 239,41 gramm af kókaíni sem ákærði var með í vörslum sínum við komuna til landsins 11. febrúar 2017.

Á grundvelli sakfellingar ákærða, sbr. 1. mgr. 218. gr. laga nr. 88/2008 um meðferð sakamála, verður honum gert að greiða allan sakarkostnað málsins. Ákærði dæmist því til að greiða sakakostnað samkvæmt framlögðu sakarkostnaðaryfirliti, samtals 277.928 krónur. Ákærði greiði einnig þóknun skipaðs verjanda síns, Ó-kk-ef A-kk-ef B-kk-ef hdl., sem eftir umfangi málsins þykir hæfilega ákveðin að virðisaukaskatti meðtöldum, vegna vinnu verjanda á rannsóknarstigi og eftir höfðun málsins hér fyrir dómi, svo sem í dómsorði greinir. Ákærði greiði enn fremur útlagðan ferðakostnað verjanda, 24.200 krónur.

Dóm þennan kveður upp J-kk-nf H-kk-nf héraðsdómari.

D ó m s o r ð:

Ákærði, X, kt. [...], sæti fangelsi í fimm mánuði. Til frádráttar refsingunni kemur gæsluvarðhald sem ákærði hefur sætt frá 12. – 22. febrúar 2017 að fullri dagatölu.

Ákærði sæti upptöku á 239,41 grammi af kókaíni.

Ákærði greiði 850.208 krónur í sakarkostnað, þ.m.t. þóknun skipaðs verjanda síns, Ó-kk-ef A-kk-ef B-kk-ef hdl., 548.080 krónur og útlagðan ferðakostnað verjanda, 24.200 krónur.

J-kk-nf H-kk-nf